逆天奇案2|黃智賢激戰上演 容天祐中暑失常 張頴康動作設計揭祕
由劉家豪總監製、陳志江監製、岑國榮、孫浩浩擔任編審的《逆天奇案 2》,逢周一至周五晚八點半翡翠台播映,主要演員包括陳展鵬、林夏薇、馮盈盈、黃智賢、蔣祖曼、張頴康、劉佩玥、方力申及高鈞賢等。
昨晚(2 日)一集,首個單元「殺手的終極任務」終於落幕,原來霍太(麥玲玲飾)因為炒燶股票要填氹 500 億,故利用殺手執行暗殺任務來討好 哈多爾富商巴金,希望藉此機會翻生!不過當霍太帶同 2 名殺手與巴金見面時,始發現 2 名殺手終極目標竟是巴金,2 人一見巴金便手刃對方,現場隨即爆發槍戰!阿森(陳展鵬飾)、阿力(黃智賢 Ben 飾)與口水言(容天佑飾)趕到現場,三人與殺手再次上演連場埋身肉搏,口水言更差點被殺手以鐵棍打死,幸好莊家新(董敬文飾)帶領支援趕到現場將殺手擊斃,口水言才逃過一劫,最終霍太因非法操縱股市和串謀謀殺被捕。在這個單元,玲玲姐演出非常搶焦,除了以流利英語講對白外,還親身上陣演出槍戰場口,拿手槍動作更是英姿颯颯,與平時形象大相逕庭,令人大感驚喜。
追車打戲同樣是焦點所在,現年 56 歲的 Ben 打戲連場,身手依然靈活,他受訪時笑言:「平時都有做開運動,但係打戲時要即時度即時做,所以都幾有挑戰性,感覺都有少少吃力,因為有時要好短時間做啲動作 ,都有 NG 嘅,始終都打咗成日有啲攰,但都要盡量展現到角色嘅英勇。」Ben 透露追車打戲足足拍了一天,他特別感謝武指的幫助:「武指偉師傅好好 ,佢會因應我哋體能度啲我哋做得到嘅招式,拍出嚟效果好似好打得咁,但現場都知道其實有啲笨手笨腳。同埋當時都拍得幾辛苦,因為天氣都好熱,依家睇到成果拍得咁好,覺得辛苦都係值得!」容天佑同樣指該場戲好辛苦:「拍攝當日係台風前後啲日子,天氣好焗,未拍時已經身水身汗,啲動作又要擒上擒落起腳打,所以衫褲都畀啲汗啜到實晒,好難做到動作,同埋嗰日大家都有少少中暑跡象,好靚仔嗰個僱傭兵(莫浩峰)中埋暑添!」飾演僱傭兵的莫浩峰(Sebastian)亦備受網友關注,留言大讚:「佢又幾靚仔有型喎」、「靚仔又打得」、「身手唔錯」。其實現年 34 歲的Sebastian 曾演出多個電影、劇集和廣告,包括電影《拆彈專家》系列、劇集《飛虎》系列等,Sebastian 除了高大有型又打得外,還擁有商科碩士學位,絕對是四肢發達、頭腦亦唔簡單!
一波未平一波又起,警方在暗網發現多條高度加密訊息,全由上一輯的 Big Boss魏子樂(張頴康飾)在失憶前發出,訊息內容包含了「恐襲」、「報仇」、「香港」等字眼,並牽涉數以十億計的加密貨幣!調職心理服務課的阿 Wing(林夏薇飾)前往精神病院與魏子樂面見調查案件,由於大腦缺氧導致失憶兼精神失常的子樂變得瘋瘋癲癲,惟一見到仇人阿 Wing 時卻突然「迴光返照」目露兇光,但隔了收秒後又回復瘋癲狀態,行徑可疑。
頴康於場口演出非常搶焦,將魏子樂瘋瘋癲癲的狀態演繹到位,除了連環「眼神殺」非常嚇人,連串的扭曲肢體動作亦相當吸睛,足證細節位落足功夫!頴康受訪時坦言為了今次角色下了不少功夫,更親自設計了不少小動作加強感染力,包括不停眨眼、眼神飄忽、面部抽搐及不時發出恥笑聲等,他透露:「聽完故事之後,我都諗咗一段時間應該點演,用咗兩、三星期去研究,同埋冇參考其他人嘅演出,因為我比較鍾意原汁原味去創作一個角色。」頴康坦言今次演出甚有難度:「第一次認真諗點樣去設計角色,要諗埋角色背景、成長經歷加埋發生過嘅事去設計,對我嚟講係有難度。魏子樂係一個高智能罪犯,玩電腦、計數都好叻,點解眼睛成日喺度轉,其實係因為佢不停盤算緊一啲嘢,就算佢精神失常都係不停咁盤算,仲有不停發出恥笑緊嘅笑聲。」
想知道更多相關精彩資訊,敬請留意 www.tvb.com。
延伸閱讀:
【逆天奇案 2|麥玲玲自掏腰包延續 7 彩套裝傳說 爆拍攝最難唔係動作場面要係要應付呢 2 樣嘢!】
https://bit.ly/4cFZaC8
【逆天奇案 2 丨靚仔外籍僱傭兵憑好身手高顏值一夜爆紅!混血男神 Sebastian屈機人設大起底】